Hlina, Alojz, poslanec NR SR (2015-10-01):
Vážená pani predsedajúca, som rád, že medzitým do sály prišli aj pani Zmajkovičová, aj pán Choma. Pani Zmajkovičová a pán Choma sú ľudia, ktorí zabetónovali bilbordy v križovatkách. Treba si povedať pravdu. Pravda bolí, ale oslobodzuje, pani Zmajkovičová a pán Choma účelovým zákonom zabetónovali bilbordy v križovatkách, doniesli sem účelovú novelu, ktorú si presadila firma J&T na to, aby si ochránila svoje bilbordy, a je tam konflikt aj s ústavnosťou. Treba povedať pravdu, oslobodzuje. Prosím vás pekne, skončím výzvou, na konci chcem dať výzvu konkrétnym ľuďom, konkrétnym ľuďom, lebo ja som sa snažil popísať, že bilbordy v križovatkách ohrozujú bezpečnosť cestnej premávky. Záujmy biznisu, záujmy politikov a firiem ustúpili tomuto parametru. Všade vo svete sa vyhodnocuje, u nás ustúpili. U nás sa tých bilbordových spoločností politické strany boja ako čert kríža. Normálne pomaly cupitkajú pred nimi, všimnite si teraz. Oceňujem znova KDH, ktoré jasne deklarovalo, akým spôsobom bude využívať bilbordy vo svojej kampani, a apelujem na ostatné politické strany, že skôr, ako si zavesia svoju tvár na nejaký bilbord, nech si dobre zvážia, či ten bilbord je na križovatke alebo nie je na križovatke, či ohrozuje, alebo je potenciálne možný ohroziť bezpečnosť cestnej premávky. Dávam to fakt v dobrom do pozornosti. Aby sme my išli príkladom v tomto prípade. A prosím vás pekne, vy za chvíľku budete hlasovať o tomto návrhu. Tento návrh zjednodušene hovorí o tom, že ak tá štatistika existuje, tak ju dostanem, že podľa mňa sa udialo niekoľko dopravných nehôd, ktoré boli spôsobené tým, že boli bilbordy nevhodne umiestnené v križovatkách. Podľa mňa aj so smrteľnými následkami. My máme tuná návrh zákona, ktorý to pomôže vyriešiť, to znamená, povieme, že nebudú, a hotovo. Vy ho zamietnete, ja sám nemusím byť ani Nostradamus, vy ho zamietnete. Ja som hovoril, že špeciálne niektorý súbor bilbordov ma vyrušuje. Bilbordy umiestnené na Moste SNP ohrozujú moju dcéru. Vážení, ak je vám jedno, že bilbordy niekde po celom Slovensku ohrozujú životy účastníkov cestnej premávky, a vám to je jedno, lebo vy nezahlasujete za tento návrh zákona, aj keby ho predkladal neviem kto, nezahlasujete, lebo nedostanete povolenie, vážení. Nedostanete povolenie za to zahlasovať. Ak vám je to jedno, že ohrozujete životy účastníkov cestnej premávky, a nezahlasujete, ja vám hovorím, že mne to jedno nie je. A budem možno sebecký, niekto povie. Áno, kvôli mojej dcére. Kvôli mojej dcére. Moja dcéra každý deň chodí tam a naspäť a je vystavená riziku toho, čo spôsobujú tie bilbordy. Bilbordy, ktoré sú na Moste SNP, sú vážnym bezpečnostným rizikom. Je to napájací pruh na dvojprúdovú komunikáciu, je nelogicky vyhradený ako prednostný busový pruh, spôsobuje to komplikácie a do toho je vrazený bilbord. Každý, kto to podpísal, kto sa pod to podpísal, by mal ísť do basy! Teraz možno ani neinterpelujem, a chcem vyzvať, vážení, chcem vyzvať pána Nesrovnala, chcem vyzvať pani Kratochvílovú, chcem vyzvať pána Gašpara, chcem vyzvať chlapcov z J&T, pána Tkáča, pána Jakaboviča, pána Korbačku, prosím vás, dajte preč tie bilbordy! Ja mám obavu o zdravie mojej dcéry, moja dcéra je účastníkom cestnej premávky každý deň dvakrát, keď ide do školy a ide zo školy, a vaša chamtivosť, chamtivosť týchto ľudí ju vystavuje ohrozeniu, apelujem na vás. Žiadam vás, aby ste bilbordy, ktoré ohrozujú účastníkov cestnej premávky, ohrozujú moju dcéru, moju krásnu, mladú dcéru, žiadam vás, aby ste ich odstránili! Naozaj vás žiadam, aby ste tie bilbordy odstránili z Mosta SNP. Na to mám právo a mám právo chrániť záujem mojej dcéry. Mám právo chrániť zdravie mojej dcéry, prosím vás, keď vy ste tu, vy neviete, kvôli čomu tu ste. Vy máte možnosť ochrániť zdravie účastníkov cestnej premávky a odignorujete to, celý tento návrh odignorujete. Ja to neodignorujem, neodignorujem, lebo mojou povinnosťou je sa starať o zdravie moje dcéry. Upozorňujem na to, upozorňujem konkrétnych ľudí, že som vás vyzval, aby ste odstránili tie bilbordy z Mosta SNP.